Lesufi skerp gekritiseer oor ‘enkelmedium’-uitlatingsPanyaza Lesufi. Foto: Flickr/GovernmentZA Panyaza Lesufi, LUR vir onderwys in Gauteng, is skerp gekritiseer ná uitsprake dat Suid-Afrika nie meer plek het vir enkelmediumskole nie. Die VF Plus in Gauteng het gesê Lesufi moet ophou om Afrikaanse skole in die provinsie met swepe te slaan. Dit volg op die jongste voorval waar Lesufi die Laerskool Danie Malan in Pretoria-Noord aanvat in die media en sosiale media oor die skool se taalbeleid. Philip van Staden, die VF Plus se LPW in Gauteng, het gesê Lesufi is “moedswillig met sy politieke agenda wat hy op skole wil afdwing en dat hy deurgaans sekere skole uitsonder en van hulle sondaars probeer maak om sy eie foute toe te smeer”. Van Staden meen Lesufi verstaan nie wat in die Grondwet staan nie. “Dit is dat elke taalgroep in hierdie land die reg het om in sy eie moedertaal onderrig te word. Die VF Plus wil graag weet waar Afrikaanse leerders dan heen moet gaan as hulle nie skole in hul eie gemeenskappe mag bywoon om in Afrikaans onderrig te word nie? “Die LUR se uitsprake is ŉ absolute gekheid. Lesufi is bewus daarvan dat Gauteng tans te min skole vir te veel leerders het. Hy sal moet begin verduidelik waarom daar nie skole in Gauteng gebou word nie, al is daar begroot daarvoor. Waarheen moet Afrikaanse leerders gaan as ŉ skool te vol is? Hulle kan tog sekerlik nie uit die skool gehaal word en nie ŉ opvoeding kry nie? Lesufi is besig met ŉ heksejag teen skole in die provinsie wat wel goed presteer en funksioneer om sodoende sy eie laksheid en swak bestuur toe te smeer.” Intussen het die burgerregte-organisasie AfriForum laat hoor Lesufi het onder meer verklaar dat daar in dié land nie meer plek is vir enkelmediumskole nie (tensy hulle natuurlik Engels is) en dat Laerskool Danie Malan formeel ondersoek word ná klagtes dat “daar te veel Afrikaanse klasse is”. Volgens Carien Bloem, AfriForum se projekkoördineerder van onderwys, dui dié uitlatings op onkunde oor die waarde van moedertaalonderrig. “Dit is verder duidelik dat die gehalte-onderrig wat skole aanbied geen oomblik ’n rol in die onderwysowerhede se beplanning speel nie, maar alleen die afdwing van die nasionale rasdemografie op alle terreine – ook op skole op plaaslike vlak.” Sy skryf die probleem met leerders wat nie deur Gautengse skole gehuisves kan word nie direk aan die wanprestasie van die LUR en sy departement toe. “Daar is reeds ŉ tekort aan 195 skole in die provinsie,” sê Bloem. Alana Bailey, adjunk- uitvoerende hoof van AfriForum verantwoordelik vir internasionale skakeling en taalkwessies, sê die onderwysowerhede se toenemende diskriminasie teen leerders se taalregte en die speel van die raskaart om hul wanadministrasie te probeer toesmeer, is kwessies wat AfriForum tans onder die aandag van die VN se Forum vir Minderheidsaangeleenthede bring. “Suid-Afrika is een van die lande met die grootste onderwysbegroting ter wêreld. Met ’n geraamde 80% disfunksionele skole, dalende geletterdheidsvlakke, al meer kinders wat nie geplaas kan word nie, druk op funksionele skole om hul onderriggehalte in gedrang te bring deur al groter klasse in te neem en selfs lewensgevaarlike toiletfasiliteite – soos die ondersoek na Michael Komape se dood tans bewys – is dit egter duidelik dat die begroting weens disfunksionaliteit in bodemlose putte verdwyn. “Ons kan nie langer duld dat ons jeug se toekoms so gesteel word en die verantwoordelikes soos Lesufi agter ideologiese rasseretoriek skuil nie. Ons sal hom en sy kollegas sowel plaaslik as voor die internasionale gemeenskap tot verantwoording roep,” het Bailey bygevoeg.